Baránik, Alojz, poslanec NR SR (2016-09-23):
Ďakujem, pán predsedajúci. Potvrdzujem, že aj ja sa pridám k tým, ktorí budú za odvolanie premiéra Roberta Fica. Hovorili sme tu o rôznych kauzách Roberta Fica a tých ľudí, ktorých kryje. Hovorili sme tu o tom, že ako fungujú a nefungujú jednotlivé zložky štátu. Hovorili sme tu o tom, že je to v podstate všetko jeden systém. Je to systém, ktorého hlavou je Robert Fico. Keď sme hovorili o súdoch, pripomeňme si, že to bol Robert Fico, ktorý inštaloval Štefana Harabina tam, kde dosiahol úplne ovládnutie súdnictva. Že to bol Robert Fico, ktorý si dosadil svojho spolužiaka tam, kde mu prokuratúra na tom základe robí právnu ochranku. A že je to Robert Fico, ktorý drží nad politickou vodou Roberta Kaliňáka, pretože ten ovláda políciu, ktorá má vyšetrovať všetko to, čoho sa členovia tohto systému pod vedením Roberta Fica dopúšťajú. Existuje názor, že organizácia, ktorej je Robert Fico hlavou, je vlastne organizovaná zločinecká skupina. Samozrejme, toto je dosť veľká opovážlivosť, to povedať, ale je namieste si prečítať, čo o tomto hovorí Trestný zákon. Pripomínam, že trestné právo definuje zločineckú skupinu ako organizáciu, ktorá pácha tie najťažšie trestné činy, § 129 Trestného zákona hovorí toto: „Zločineckou skupinou sa na účely tohto zákona rozumie štruktúrovaná skupina najmenej troch osôb, ktorá existuje počas určitého časového obdobia a koná koordinovanie s cieľom spáchať jeden alebo viacej zločinov, trestný čin legalizácie príjmu z trestnej činnosti,“ predpokladám, že toto je vám jasné, že o čo sa tu jedná, „alebo z trestných činov korupcie podľa ôsmej hlavy tretieho dielu osobitnej časti Trestného zákona.“ Je vhodné si v súvislosti s koalíciou, teda s tými, ktorí svojim voličom sľubovali pred voľbami, že nepôjdu s Robertom Ficom, a potom s nimi išli, je treba si povedať aj to, čo Trestný zákon hovorí ďalej o tom, kto je členom zločineckej skupiny. Trestný zákon hovorí: „Činnosťou pre zločineckú skupinu alebo teroristickú skupinu sa rozumie úmyselná účasť v takej skupine alebo iné úmyselné konanie na účel zachovania existencie takej skupiny, alebo spáchania trestných činov uvedených v odseku 4 takou skupinou. Podporou zločineckej skupiny alebo teroristickej skupiny sa rozumie úmyselné konanie spočívajúce v poskytnutí finančných alebo iných prostriedkov, služieb, súčinnosti alebo vo vytváraní iných podmienok na účel založenia alebo zachovania existencie takej skupiny alebo spáchania trestných činov uvedených v odseku 4 alebo 5 touto skupinou.“ V tejto súvislosti je vhodné si pripomenúť, prečo sme tu. Sme tu preto, lebo odvolávame Roberta Fica ako hlavy organizácie, ktorá keby bola vyšetrovaná nezávislou políciou, musela by jednoznačne byť označená za zločineckú skupinu. Každý vie, kto sa zaujíma o politiku, že dôvod, pre ktorý k takýmto obvineniam nikdy nedôjde za vlády Roberta Fica, je ten, že Robert Fico kontroluje úplne každú súčasť politického a verejného života našej spoločnosti. Kontroluje každé ministerstvo, kontroluje každý úrad, kontroluje televízie, preto je smiešne, keď Robert Fico hovorí o tom, že ako my tu máme slobodu a že si môžme robiť všetko, čo chceme. Samozrejme, môžeme to tvrdiť, niektorí z nás, že si môžme dovoliť robiť všetko, čo chceme, ale realita je iná. Realita je tá, že nám vládne organizovaná zločinecká skupina, ktorá má všetko pokryté tak, aby sme my v reále s tým nemohli nič urobiť. Povedzme si na záver, čo je vlastne pridanou hodnotou Roberta Fica v tejto organizovanej zločineckej skupine? Je to presne to, čo tu predviedol dnes ráno v Národnej rade, je to schopnosť klamať bez mihnutia oka, zavádzať a tváriť sa pritom úplne bohorovne. To je jediné, čo Robert Fico robí pre túto krajinu. Odvolajme Roberta Fica. Ďakujem.